БИОГРАФИЈА

Ранко Поповић рођен је 28. маја 1961. године у селу Залому код Невесиња од оца Владимира и мајке Јелене, рођене Брењо. Од 1964. живио у Сарајеву, гдје је завршио основну школу и гимназију, а 1985. дипломирао на Филозофском факултету, Одсјек за југословенску књижевност и српскохрватски језик. Војни рок служио у ЈНА од 1980. до 1981. у Скопљу и Приштини. Постдипломске студије похађао (1986-1988) и магистрирао 1990. на Филолошком факултету у Београду с темом „Пјеснички облици у дјелу Алексе Шантића". Докторирао у мају 2005. на Филозофском факултету у Бањој Луци с темом „Рат, историја и политика у српској поезији посљедње деценије 20. вијека. Књижевноисторијски оквир и нацрт за поетичку типологију" под менторством академика Радована Вучковића.

Од 1986. до 1992. године био запослен у Институту за књижевност у Сарајеву, гдје је биран у звање вишег асистента. Током рата радио је неко вријеме на Радију Републике Српске и у Републичкој установи за културу, као секретар Удружења књижевника Републике Српске, у Палама, гдје је претежно и живио. У више наврата биран је у републички Савјет за културу (1994-2002), а био је и члан Савјета за високо образовање РС (2007-2010), као и члан Сената Универзитета у Бањој Луци (2014-2018). Од оснивања Филозофског факултета у Српском Сарајеву, 1994. године, ангажован је као виши асистент на Одсјеку за српски језик и књижевност. У периоду од 1998. до 2005. живио у Приједору и радио као управник градског позоришта (1998-2003), а истовремено је био хонорарно ангажован на Одсјецима за српски језик и књижевност Филозофских факултета у Бањој Луци и Палама. Тренутно је запослен на Филолошком факултету Универзитета у Бањој Луци, у звању редовног професора за предмет Српска књижевност 20. вијека. Исти предмет предавао је и на Филозофском факултету Пале Универзитета у Источном Сарајеву до јуна 2018.

Аутор је књига Завјетно палЉење пјесме, 2007; Чин препознавања, 2009; Горка ведрина Истока. Хумор у Андрићевим романима, 2012; Парадокси и молитве, 2013; Ризничари и памтитељи (с групом аутора), 2013; Трагедија без катарзе, 2014; Ријечи за сретање, 2014; Пјесник великог помирења. Особености умјетничког израза Бранка Ћопића, 2015; Читати и бити, 2017; затим монографије Педесет година Позоришта Приједор, 2005; приређивач и уредник десетак хрестоматија, научних и пјесничких зборника, те великог броја (преко стотину шездесет) научних и стручних радова, углавном из области српске књижевности 19. и 20. вијека. За четворотомну Библиографију књижевних прилога у листовима и часописима Босне и Хергјеговине, Институт за књижевност у Сарајеву 1991, урадио је 18 библиографија са предговорима. Уређивао је едицију Пјеснички избор Завода за уџбенике Републике Српске и био члан уредништва књижевних часописа Крајина (Бања Лука) и Нова Зора (Билећа-Београд). Тренутно је члан редакција књижевних часописа Српски преглед (Бања Лука) и Прилози настави српског језика и књижевности (Бања Лука), научног гласила Друштва наставника српског језика и књижевности РС, чији је актуелни предсједник. Био је координатор научног пројекта Православна духовност српске књижевности 20. вијека и уредник истоименог зборника радова (2010). Сарадник Енциклопедије Републике Српске у Редакцији за књижевност и члан Управног одбора Андрићевог института од 2014. Добитник је награде „Ђорђе Јовановић" за критику и есејистику 2009, у Београду, као и награде „Задужбине Николај Тимченко" из Лесковца за књижевнонаучно дјело 2013. године. Крајем децембра 2018. изабран је за дописног члана у радном саставу Академије наука и умјетности Републике Српске (АНУРС).

Од 2005. живи у Бањој Луци са супругом Свјетланом (1964) и кћерима Тијаном (1988) и Невеном (1990).

За дописног члана у радном саставу Академије наука и умјетности Републике Српске изабран 21. децембра 2018.